Artūrs Žagars

Artūrs Mārtiņš Žagars (dzimis  Jūrmalā) ir latviešu basketbolists, spēlē saspēles vadītāja pozīcijā. 2025. gadā pārstāv Turcijas klubu Stambulas "Fenerbahçe", kas spēlē Eirolīgā. Pārstāv Latvijas pieaugušo izlasi, ir tās starta piecinieka saspēles vadītājs. Bijis Latvijas jaunatnes basketbola izlašu spēlētājs, ar U-18 izlasi izcīnījis sudraba medaļu Eiropas čempionātā. "Fenerbahçe" sastāvā viņš 2025. gadā kļuva par pirmo Latvijas basketbolistu, kas uzvarējis Eirolīgā.

 Karjera 
Basketbolā nonācis tēva Jura Žagara, kurš tobrīd spēlēja basketbolu amatieru līmenī, taču pārstāvējis arī Latvijas U-18 izlasi, un ņēma Artūru līdzi uz saviem treniņiem, ietekmē. Tēvs aizvedis Artūru arī uz pirmo basketbola nodarbību uz BJBS Rīga/DSN, pie trenera Mārtiņa Fomina. Latvijas Jaunatnes basketbola līgā pārstāvēja Daugavas Sporta nama komandu, kuru trenēja Raivo Otersons, bet viņa komandas biedrs bija arī vēlākais Latvijas jaunatnes izlašu un pieaugušo izlases komandas biedrs Artūrs Kurucs.

2017. gadā nonāca ACB līgas komandas Badalonas "Joventut" sistēmā, kuras junioru komandā (U18 Divina Seguros Joventut Badalona) 2017.—2018. gada sezonā piedalījās U-18 vecuma spēlētāju Eirolīgas turnīrā. 2018.—2019. gada sezonā tika nodots īrē komandas fārmklubam El Pratas "Prat", bet guva labās kājas potītes saišu traumu, kuras rezultātā nācās izlaist vairākus mēnešus. 2019. gada rudenī sezonu sāka Badalonas "Joventut" pieaugušo komandā.

2018. gada vasarā piedalījās NBA jauno talantu nometnē Global Camp Itālijas pilsētā Trevīzo. Sākotnēji bija pieteicies uz 2019. gada un 2020. gada NBA draftu, taču abas reizes atsauca savu kandidatūru.

Arī vēlākajās sezonās "Joventut" Latvijas basketbolistu izīrēja citiem klubiem, tādējādi 2021. gadā viņš pārstāvēja Tallinas "Kalev/Cramo" Igaunijā, bet 2022. gadā Vācijas klubu Braunšveigas "Löwen". 2022. gada vasarā A. Žagars noslēdza līgumu ar Lietuvas Basketbola līgas klubu Ķēdaiņu "Nevežis", kura sastāvā kļuva par komandas līderi, bet gados jaunajai komandai izdevās pārsteigt ar labu sniegumu spēcīgajā Lietuvas čempionātā.

Pēc sekmīga starta 2023. gada FIBA Pasaules kausā A. Žagars noslēdza līgumu ar Turcijas Eirolīgas klubu Stambulas "Fenerbahçe", kas spēlētāju pirmajā līguma sezonā izīrēja Lietuvas Basketbola līgas klubam Viļņas "Wolves", kura rindās viņš debitēja 23. septembrī. Jau oktobra sākumā A. Žagars guva smagu ceļgala sānu saites traumu. Tika prognozēts, ka traumas dēļ A. Žagaram nāksies izlaist vismaz piecus mēnešus. Atgriezties basketbola laukumā izdevās 2024. gada aprīlī.

Pēc atveseļošanās no traumas A. Žagars pārstāvēja Latvijas izlasi 2024. gada vasaras olimpisko spēļu kvalifikācijas turnīrā, bet vēlāk augustā tika paziņots, ka nākamajā sezonā viņš spēlēs "Fenerbahçe", pārstāvot to arī Eirolīgā. Rudenī debitēja "Fenerbahçe" sastāvā gan Eirolīgā, gan nacionālajā čempionātā. Sezonas noslēgumā "Fenerbahçe" sastāvā viņš kļuva par pirmo Latvijas basketbolistu, kas uzvarējis Eirolīgā, lai gan sezonas beigu daļā, kopš aprīļa sākuma, viņš nespēlēja, Eirolīgas Final Four nebūdams arī komandas pieteikumā. Sezonas noslēgumā A. Žagars ar "Fenerbahçe" kļuva arī par Turcijas līgas čempionu, neesot komandas pieteikumā finālsērijā pret "Beşiktaş", taču daudz spēlēja līgas regulārājā sezonā.

 Latvijas izlase 
Spēlējis U-16 un U-18 Latvijas jaunatnes izlasēs. 2018. gada vasarā pārstāvējis valstsvienību Rīgā notiekošajā Eiropas U-18 čempionātā, kur Latvija izcīnīja sudraba medaļas, bet A. Žagars tika iekļauts čempionāta simboliskajā pieciniekā, kā arī bija piektais rezultatīvākais un otrais labākais rezultatīvo piespēļu dalītājs (vidēji 18,9 punkti un 6,3 rezultatīvas piespēles spēlē).

2018. gadā treniņspēlē pret Baltkrieviju debitēja Latvijas pieaugušo izlasē, kuru pārstāv joprojām.

Tika iekļauts Latvijas izlases sastāvā 2023. gada FIBA Pasaules kausā, kas bija valstsvienības debija šajā turnīrā. Pasaules kausā spēlēja kā starta piecinieka saspēles vadītājs. Turnīra pēdējā spēlē par 5. vietu, pret Lietuvas basketbola izlasi, atdeva 17 rezultatīvas piespēles, uzstādot jaunu FIBA Pasaules kausa rekordu. Šis ir arī lielākais rezultatīvo piespēļu skaits, kādu vienā oficiālā spēlē ir izdarījis Latvijas izlases basketbolists (iepriekšējais rekords — 16 piespēles kopš 2001. gada piederēja Raimondam Migliniekam). Pasaules kausa noslēgumā A. Žagars tika iekļauts turnīra simboliskajā otrajā izlasē.

 Privātā dzīve 
A. Žagara tēvs uzņēmējs Juris Žagars pats savulaik spēlējis basketbolu. Vecāki ir šķīrušies, mātei Ilzei ir sava ģimene, savukārt A. Žagara audžumāte Rūta ir basketbolista un trenera Uvja Helmaņa bijusī sieva un basketbolistu Kārļa un Kriša Helmaņu māte.

 Atsauces 

 Ārējās saites 

Kategorija:2000. gadā dzimušie
Kategorija:Jūrmalā dzimušie
Kategorija:Latvijas basketbolisti
Kategorija:Saspēles vadītāji